SUPER จ่ายไฟเพิ่ม 25.95MW พุ่งเป้า PPA ปีนี้แตะ 1,000MW
SUPER จ่ายไฟเข้าระบบเพิ่ม 25.95MW พุ่งเป้า PPA ปีนี้แตะ 1,000MW พร้อมลุยโครงการพลังงานทดแทนเพิ่ม
13 มิ.ย. 2559

บริษัท ซุปเปอร์บล็อก จำกัด (มหาชน) หรือ SUPER ระบุว่า ในวันที่ 10 มิ.ย.59 โครงการโรงไฟฟ้าพลังงานแสงอาทิตย์ของบริษัทย่อยของ SUPER ได้จ่ายไฟฟ้าเข้าระบบเชิงพาณิชย์ (COD) ให้กับการไฟฟ้าส่วนภูมิภาคจำนวน 5 โครงการ กำลังการผลิต 25.95MW

ทั้งนี้ ส่งผลให้โครงการโรงไฟฟ้าพลังงานแสงอาทิตย์ของบริษัทย่อยของ SUPER ทุกโครงการ ได้จ่ายไฟฟ้าเข้าระบบเชิงพาณิชย์ (COD) ให้กับการไฟฟ้าส่วนภูมิภาคและ/หรือการไฟฟ้าฝ่ายผลิตแห่งประเทศไทย เป็นจำนวนทั้งสิ้น 109 โครงการ กำลังการผลิตรวม 675.90MW
อนึ่งก่อนหน้านี้ นายจอมทรัพย์ โลจายะ ประธานคณะกรรมการ SUPER เปิดเผยว่า บริษัทยืนยันว่าภายในปี 2559 จะสามารถจัดหาใบอนุญาต (PPA) ตามเป้าหมายที่ตั้งไว้ 1,000MW โดยส่วนหนึ่งมาจากพลังงานแสงอาทิตย์ที่จะยังคงลงทุนเพิ่มอย่างต่อเนื่อง อีกทั้งยังมีแผนในการลงทุนในพลังงานทดแทนอื่นๆ เช่น พลังงานลม และพลังงานชีวมวล ซึ่งจะทำให้ปี 2560 บริษัทตั้งเป้าว่าจะมี PPA เพิ่มเป็น 2,000MW